SAL: Sakeredders gaan appelleer teen besluit oor afleggings(Foto: Maroela Media) Die Suid-Afrikaanse Lugdiens (SAL) se sakereddingspraktisyns gaan appelleer teen ŉ suksesvolle hofaansoek van die metaalwerkersvakbond Numsa en die Suid-Afrikaanse kajuitbemanningsvereniging (Sacca) om die afleggingsproses by die SAL te stuit. ŉ Woordvoerder vir Les Matuson en Siviwe Dongwana het bevestig dat hulle teen die arbeidshof se beslissing gaan appelleer. Dit is nie duidelik op grond waarvan hulle die uitspraak gaan betwis nie. Die toutrekkery oor die toekoms van die sukkelende staatsredery duur nou al maande lank. Die sakeredders het verlede maand aangedui die SAL kan ná April nie meer werkers se salarisse betaal nie en skeidingspakkette is aan werkers aangebied. Hulle het ook gesê alle bedrywighede by die redery moet die afgelope Vrydag gestaak word. Die SAL het daarna egter gesê hy gaan voort met sy vrag- en repatriasievlugte. Numsa en Sacca het in die hof aangevoer die sakereddingspraktisyns het tot dusver geen reddingsplan voorgelê nie en dat hulle nooit in die belang van werkers opgetree of hulle in samespreking oor die toekoms van die redery betrek nie. Die sakeredders het tot dusver nagenoeg R5,5 miljard by die staat gekry om met ŉ sinvolle oplossing vir die SAL vorendag te kom. Daar is nou al hoe meer vrae oor hoe dié geld bestee is. Die minister van openbare ondernemings, Pravin Gordhan, het verlede week gesê alles moontlik word gedoen om die SAL as ŉ lewensvatbare redery met private vennote en minimale staatsfinansiering te bedryf.